लेकिन पहाड़ क्या सिर्फ पत्थर का ढेर है, जो सरकार कंक्रीट से बना दे? पहाड़ भी प्रकृति का जीवंत तत्व है। सदियों में प्रकृति द्वारा रचा गया है। पहाड़ों ने अपने भीतर जाने क्या-क्या छिपा रखा है। औषधियों के पौधों से ले कर बॉक्साइट, एल्युमिनियम तक। इसी भंडार ने तो लोभी व्यापारियों को अपनी ओर खींचा है और वे इससे राक्षसी व्यवहार करते हैं। पहाड़ बादल को भी लुभाता है और बरसने के लिए मजबूर कर देता है। यही नहीं, पानी को तुरंत ढुलक नहीं जाने देता। अपने प्रेमपाश में बांध कर उसे सोख्ते की तरह सोख लेता है और फिर जब मनसून खत्म हो जाता है, वनस्पतियों को पानी की जरूरत होती है, जीवों को पानी की जरूरत होती है तब उसकी छाती संकुचित होती है और दूध की धारा की तरह पानी की धारा निकल पड़ती है। यही धार कल-कल, झर-झर करते हुए नदी, झरना और प्रपात बनाती है। नदियां हमारी प्यास को तृप्त करती हुई, हमारी सभ्यता को आकार देती हुई, हमें संस्कृत करती हुई आगे बढ़ती हैं, लेकिन हाय रे मनुष्य, तूने नदियों को कहां बहने दिया, उनके निर्झर निनाद पर ताला लगाने का काम तूने ही किया। तूने उसे अपने अहंकार में बांध दिया, बांध कर उसका सत्व निचोड़ लिया। जो बचा-खुचा जल था उसमें भी जहरीले स्राव को मिला कर गंदला कर दिया। गंदगी की गाद जमते-जमते नदियां कीचड़ में बदल गईं। उनका गला रूंध गया, उनका रास्ता रुक गया और अब नदियों को बचाने की हजारों परियोजनाएँ चल रही हैं, पच्चीसों साल से, लेकिन मर्ज बढ़ता ही गया, ज्यों-ज्यों दवा की। दरअसल मर्ज पकड़ा ही नहीं जा रहा है, मर्ज हम पकड़ना ही नहीं चाहते। मर्ज पकड़ेंगे तो अपनी मौज-मस्ती, खाने की मानसिक भूख, हवस, विलासिता कम करने पर सोचना पड़ेगा। इन्हें भला कौन कम करेगा, आर्थिक विकास दर रुक जाएगी, विकास कम हो जाएगा, दुनिया की दौड़ में हम पीछे रह जाएंगे।